Fiksheidsgolf tref | Netwerk24
Deur Martinette Hay 12 September 2018 06:01
Met die somervakansie om die draai is dit nou die tyd vir Oos-Vrystaters om tekkies af te stof, 'n waterbottel en gemaklike klere te kry en om Saterdae aan die parkrun in Bethlehem deel te neem.
Deelnemers aan parkrun spring om 08:00 weg en voltooi 5 km.
In Bethlehem word dit by die Bethlehem-Christensentrum op die Preekstoelpad gehou.
Die parkrun bied 'n geleentheid vir die gemeenskap – manlik, vroulik, jonk en oud – om gereeld bymekaar te kom en om aktief te bly.
Drawwers van alle fiksheids­vlakke kan hieraan deelneem, of hulle 'n beginner of 'n ywerige drawwer is wat teen tyd deelneem. Deelnemers kan stap of hardloop en selfs hul babawaentjie of hul kierie bring.
Deelname is gratis en die geleentheid word deur plaaslike vrywilligers aangebied.
Deelnemers moet eenvoudig voor hul eerste parkrun registreer en daarna elke Saterdag hul alarm stel om te gaan hardloop. Wanneer deelnemers aanlyn registreer sal hulle 'n strepieskode ontvang wat hulle moet uitdruk en elke Saterdag saamneem. Deel­nemers wat nie die strepieskode saamneem nie, sal nie hul tyd ontvang nie.
Die organiseerders sê die parkrun duur voort, selfs al reën dit. Sowat 29 drawwers het selfs een Saterdag gehardloop terwyl dit ysreën.